Talk:Dragan Ćirić

ΝΤΡΑΓΚΑΝ ΤΣΙΡΙΤΣ
Dragan Ciric – (1999/2000) Σαν όνομα, μια από τις πολύ σημαντικές μεταγραφές στην ιστορία της ΑΕΚ. Σαν παρουσία, δεν ήταν μεν κακός, αλλά σε καμία περίπτωση δεν αποτέλεσε τον παίκτη-ηγέτη που οι περισσότεροι περίμεναν να δουν όταν φόρεσε τα κιτρινόμαυρα. Ο Σέρβος μεσοεπιθετικός γεννήθηκε στις 15 Σεπτεμβρίου 1974 στο Βελιγράδι κι έκανε τα πρώτα του ποδοσφαιρικά βήματα στην Παρτιζάν Βελιγραδίου, με την φανέλα της οποίας εντυπωσίασε για μια πενταετία -ως “δεκάρι”- κατακτώντας μαζί της 4 πρωταθλήματα κι 1 κύπελλο. Αποτέλεσμα της εκπληκτικής του παρουσίας, ήταν να κάνει την μεγάλη “εκτόξευση” στην καριέρα του, παίρνοντας μεταγραφή στην μεγάλη Μπαρτσελόνα, το καλοκαίρι του 1997. Στους “μπλαουγκράνα” βρέθηκε με συμπαίκτες όπως ο Ριβάλντο, ο Φίγκο, ο Λουίς Ενρίκε, ο Σόννυ Άντερσον κι ο Ζιοβάννι, με αποτέλεσμα να είναι κυρίως αναπληρωματικός ποδοσφαιριστής. Παρόλα αυτά είχε 21 παρουσίες για το πρωτάθλημα την πρώτη του χρονιά στην ομάδα (τις περισσότερες ως αλλαγή) και βοήθησε αρκετά την “Μπάρτσα” να κατακτήσει το πρωτάθλημα. Την ίδια χρονιά μάλιστα η ομάδα της Βαρκελώνης έκανε το ντάμπλ κατακτώντας και το κύπελλο, ενώ κέρδισε και το ευρωπαικό Super Cup. Η επόμενη όμως σεζόν ήταν μεν και πάλι καλή για την Μπαρτσελόνα (κατέκτησε και πάλι το πρωτάθλημα), αλλά όχι για τον Τσίριτς που είχε μόλις 5 συμμετοχές στο πρωτάθλημα, όλες ως αλλαγή. Το καλοκαίρι του 1999 ο Λιούμπισα Τουμπάκοβιτς τον ήθελε διακαώς μαζί του στην ΑΕΚ και η διοίκηση της ομάδας κατάφερε να του κάνει το χατήρι, πραγματοποιώντας μια σπουδαία μεταγραφή που όμως επισκιάστηκε εν μέρει από την απόκτηση (την ίδια εποχή) του Ζιοβάννι από τον Ολυμπιακό. Η απόκτηση όμως του Τσίριτς δεν έπαψε και πάλι να αποτελεί μια μεγάλη επιτυχία για τα δεδομένα του ελληνικού πρωταθλήματος. Αρχικά μάλιστα “πέρασε” επικοινωνιακά ότι ο παίκτης είχε έρθει ως ελεύθερη μεταγραφή, αλλά όπως αποδείχτηκε στη συνέχεια ήταν δανεικός από την Μπαρτσελόνα για ένα χρόνο, με “οψιόν” αγοράς για το επόμενο καλοκαίρι. Πάντως η πολύ σημαντική μεταγραφή ήταν γεγονός και ο κόσμος της ΑΕΚ επιφύλαξε στον παίκτη, στο αεροδρόμιο του Ελληνικού, μια από τις “θερμότερες” υποδοχές που έχουν γίνει ποτέ σε παίκτη της ΑΕΚ. Η παρουσία του στην ΑΕΚ δεν ήταν εντελώς κακή (βοηθούσε τόσο οργανωτικά, όσο και επιθετικά με τα γκολ του), αλλά δεν αποτέλεσε τον παίκτη διαφοράς που περίμενε η πλειοψηφία του κόσμου της ομάδας, με αποτέλεσμα τελικά να μην εντυπωσιάσει με την απόδοσή του. Συνολικά είχε για το πρωτάθλημα 26 συμμετοχές και 10 γκολ, ενώ βοήθησε αρκετά την ομάδα να κατακτήσει το κύπελλο του 2000 (10 συμμετοχές και 7 γκολ). Αξίζει πάντως να σημειωθεί ότι πολλά από τα γκολ που πέτυχε ήταν με εκτελέσεις πέναλτυ. Γενικά σε καμία περίπτωση δεν ενθουσίασε και η διοίκηση της ΑΕΚ δεν ήταν διατεθειμένη να πληρώσει την υψηλή ρήτρα για να τον κρατήσει το καλοκαίρι του 2000, όταν και αποχώρησε. Στην συνέχεια της ποδοσφαιρικής του πορείας έπαιξε για 4 χρόνια στην Βαγιαδολίδ (έχοντας μέτρια παρουσία) κι έκλεισε την καριέρα του σε σχετικά μικρή ηλικία στην Παρτιζάν, αγωνιζόμενος για λίγα ματς για την περίοδο 2004/2005 και κατακτώντας ένα ακόμα πρωτάθλημα. Συνολικά στην πορεία του είχε 4 συμμετοχές στην εθνική ομάδα της πρώην ενωμένης Γιουγκοσλαβίας. Μετά το τέλος της καριέρας του ο Ντράγκαν Τσίριτς δημιούργησε επιτυχημένες επιχειρήσεις εστιατορίων και ξενοδοχείων στο Βελιγράδι.